‘Mooi om te sien’ hoe skilpad drink ná reënbui | Netwerk24
Deur Charné Kemp 06 November 2019 16:56
’n Skilpad het Woensdag sy kop sommer diep onder die reënwaterpoel in die Mokala Nasionale Park buite Kimberley gedruk ná ’n goeie reënbui naby die Lilyveld-ruskamp.
Donderweer en blitse en ’n vinnige reënbui het ook oor Kimberley uitgesak.
’n Skilpad het Woensdag sy kop sommer diep onder die reënwater in die Mokala Nasionale Park buite Kimberley gedruk en water gedrink.Foto: Japie Claassen
Japie Claassen, ’n toergids wat met ’n groep toeriste in die reën in Mokala Nasionale Park gery het, het gesê hulle was verheug. Die reënbui het net na 13:00 uitgesak.
“Ons ken mos nie meer reën nie.”
Hy bly in Beaufort-Wes.
“Ek hoop dit het meer as 10 mm gereën, want dit het so gevoel. Ek het baie foto’s geneem.”
Hy het ook op twee skilpaaie afgekom, met een wat in ’n poel gestaan het.
“Hy het sy kop diep onder die water gedruk en gulsig water gedrink. Dit was pragtig om te sien. Dinsdag het so ’n stofnatbui ook in die park uitgesak.”
Hulle het drie dae in die park bestee en was voor dit op besoek aan die Kgalagadi Oorgrenspark.
“Ons hoop dit is die begin van baie reën in die streek en dat die boorgate en damme weer vol loop.”
Johan de Klerk, Mokala-parkhoof, sê dit het nie in die Mosu-ruskamp waar sy kantoor is, gereën nie.
“Dit het net op ’n kol gereën, wat ek reken minstens 6 km van die kantoor was. Ek sal eers Donderdag die inligting kry oor hoeveel en waar in die park dit gereën het.
“Dit is droog in die park, maar daar is nog weiding vir die wild. Die damme het almal opgedroog en ons is van boorgate, wat deur windpompe en sonkrag gedryf word, afhanklik.”
Die park het in Junie vanjaar laas reën gehad.
Een van die paaie in die Mokala Nasionale Park het Woensdag na ’n reënbui in ’n dam ontaard.Foto: Japie Claassen
Meer oor: Kimberley | Skilpad | Droogte | Omgewing
Boervrou skryf oor droogte ‘wat dik in jou keel sit’